《念昔游四首 其一》
宋代·胡仲弓

昔年游径山，身在九天上。倚栏少徘徊，八极归一望。

秋容澹如洗，景物呈万状。松风奏琴筑，烟屿列屏障。

清远啸枯藤，野鹤唳幽旷。僧僮课梵呗，婉娩如学唱。

解带临西风，洒落无尽藏。缁流亦可人，邀往坐清旷。

盘飧饤黄独，侑之茅柴酿。感师有古意，愧我无酒量。

长啸下山来，一路时胆壮。重作记游篇，付之覆瓿酱。

作者简介：胡仲弓，宋朝诗人。公元一二六六年前后在世]字希圣，清源人，胡仲参之弟。生卒年均不详，约宋度宗咸淳二年前后在世。登进士第为会稽令，老母适至，而已是黜。自后浪迹江湖以终。仲弓工诗，著有苇航漫游稿四卷，《四库总目》传于世。